In nomine Domini notum esse volumus omnibus presentibus et futuris, qualiter quidam homo, Constantius nomine, veniens in presentiam domni Oddonis, monachi, in villa que Oratorium dicitur, qui, ob memoriam anime sue parentumque suorum, medietatem sex silionum terre contulit in hereditario jure sancto Marcello, aliam vero medietatem in precio duorum dedit solidorum, scilicet eo tenore, ut, quandiu seculum duraverit, sanctus Marcellus ejusque monachi teneant et possideant, absque ulla calumpnia. Ceterum si aliqua extiterit qui hanc donationis vel emptionis cartam calumpniare presumpserit persona, convictus juditio comitum et seniorum, et ejus Constantii qui hanc constituit cartam, coactus solvat auri libras quinque, et deinceps stabilis permaneat cum stipulatione subnixa. Actum Oratorii publice. S. Constantii qui firmavit et firmare rogavit. S. Bernonis, fratris ejus. S. Algerius. S. Dominicus qui consenserunt. S. Evrardi presbiteri. S. Gotberti majoris. S. Constabuli. Frater Humbertus monachus, ad vicem domni Odonis monachi, scripsit et dictavit, in mense aprilis, die jovis, anno XX regnante Rotberto rege. Dedit autem Constantius de hac terra fide jussores Bernonem et Gotbertum et Constabulum, ut ita legaliter hanc cartam sancto Marcello et fratribus ibidem Deo servientibus auctorizet, ut si quis homo tollere voluerit ipse evindicet, et si evindicare non potuerit, legaliter emendet et terram componat.